Hei, denne artikkelen er over ett år gammel og kan inneholde utdatert informasjon

(Dagbladet) Det var en åpenhjertig, men fortsatt sint og skuffet, Carl I. Hagen som snakket ut under programmet «Viggo på lørdag» på NRK1.

- Mistet grepet

På spørsmål fra Viggo Johansen om han har mistet grept om partiet, svarte Hagen:

- Jeg har nok mistet noe av grepet, sa Hagen.

- Jeg er blitt eldre, men jeg mener at jeg fortsatt er klar i toppen, la den tidligere partiformannen til.

Hagen fikk under intervjuet snakke ut om det han har opplevd som en vond tid etter at det ble klart at han ikke får Frp's plass i Nobelkomiteen. Denne uka gikk han ut i et personlig angrep på Siv Jensen og Frp-ledelsen for at han ikke fikk nettopp den plassen.

- Jeg har vært langt nede, sa Hagen, som tidligere også har stått fram med at han tok avgjørelsen så tungt at han gråt.

- For likt Høyre

Under intervjuet ga Hagen også uttrykk for skepsis til Frp's retning, og ga klart uttrykk for at han ikke er en like sterk tilhenger av regjeringsprosjektet sammen med Høyre som det Siv Jensen gjør.

- Jeg ville ha fastholdt litt sterkere at Fremskrittspartiet skal være mellom Høyre og Arbeiderpartiet, som et selvstendig alternativ med en klar og entydig politikk, som skiller seg fra de øvrige partier, sa han til NRK.

- Jeg ville veldig ha understreket at det å være med i en regjering ikke er et mål i seg selv, sa han.

- Jeg er skeptisk til at vi på mange områder har kommet mye nærmere Høyre, la han til.

Siv svarte

Hagen ville ikke si noe om hva han synes om Jensens innsats som leder, og han ville heller ikke kommentere om han mener det er andre i partiet som kan gjøre jobben som partileder bedre.

I kveld kommenterte Siv Jensen Hagens utspill om Frps kurs til NRK etter programmet.

- Vi skal ikke i regjeringen for å gå i regjeringen. Vi skal i regjering for å få gjennomført mest mulig Frp-politikk, sa hun.

